
Törésvonalak és választói attitűdök a magyar politikai rendszerben - egy primer közvélemény-kutatás tanulságai

Dolgozatom alapjául a 2014-es, Pál Balázzsal folytatott közös kutatási eredményeink szolgálnak. Kutatásunk fő célkitűzése, hogy bemutassuk a politikai tájolóban rejlő szerteágazó empirikus kutatási lehetőségeket. Ennek érdekében elindítottunk egy magyar nyelven elérhető online tesztet, amellyel a magyar lakosság politikai-ideológiai attitűdjeinek feltérképezését tűztük ki célul. A válaszadók demográfiai adatainak, pártpreferenciájának, valamint választási részvételi hajlandóságának egyidejű felmérése összetett empirikus kutatásokat tett lehetővé. A nagy érdeklődésnek valamint a háromezer fős mintának köszönhetően kialakítottunk kvótás mintavétellel egy kisebb mintát, amely szűk lehetőségekhez mérten reprezentálja a magyar lakosságot.
Elemzéseinkkel szeretnénk rámutatni arra, hogy szoros kapcsolat van a társadalmi és politikai tagolódás között. A pártok szavazótáborának társadalmi karaktere és a pártok politikai jellege, vezetői elitjük arculata hatnak egymásra. Elemezzük a politikai tagolódást befolyásoló szociodemográfiai háttérváltozók szerepét, elhelyezzük a magyar pártokat a kétdimenziós politikai térben és ezáltal vizsgáljuk a politikai-ideológiai rétegződés alapvonalait.
Elemezzük az egyes pártok szavazóbázisának ideológiai karakterét és a pártok ennek megfelelően definiálható ideológiai profilját. A pártok szavazótáborának strukturális közelségét-távolságát klaszterelemzés segítségével vizsgáljuk. Különböző indexek, valamint normalitásvizsgálat segítségével mérjük a magyar politikai rendszert jellemző polarizációt. Elemezzük a polarizáció korrelációval való kapcsolatát, amely során rámutatunk arra, hogy a bal-jobb és a liberális-konzervatív tengelyek mentén értelmezett konfliktusok szorosabb összekapcsolódása nem jár együtt feltétlen a polarizáció növekedésével.

